Vrou by Dusirivier geskiet‘n Gedeelte van die Dusirivier. Argieffoto: Kierano/wikipidia ŉ Vrou, vermoedelik 36 jaar oud, is Saterdag tydens ŉ mislukte rooftog by die Dusirivier in Pietermaritzburg geskiet. Annine Dormehl, woordvoerder van ER24, het gesê die vrou het saam met haar ma langs die rivier gesit toe hulle deur ŉ man met ŉ vuurwapen genader is. “Die man het na bewering aangedring op die voertuig se sleutels en het ŉ skoot afgevuur toe die vrou hom teengestaan het. Die vrou is in die regterkant van haar maag gewond,” het Dormehl gesê. Paramedici van ER24 het omstreeks 10:00 by die toneel opgedaag. Sy is op die toneel gestabiliseer en na die Mediclinic Pietermaritzburg geneem vir verdere behandeling. “Die verdagte kon daarin slaag om te ontsnap voor die polisie se honde-eenheid en paramedici by die toneel opgedaag het.” Die polisie ondersoek die voorval.